b'\n_START_ARTICLE_\nInternet Relay Chat\n_START_SECTION_\nTehni\xc4\x8dne podrobnosti\n_START_PARAGRAPH_\nIRC je prosti protokol, ki uporablja TCP (protokol za nadzor prenosa) in v\xc4\x8dasih TLS._NEWLINE_Za povezavo v omre\xc5\xbeje se moramo z odjemalcem povezati na enega izmed mnogih stre\xc5\xbenikov (najbolj znani slovenski je irc.arnes.si). Ve\xc4\x8dina stre\xc5\xbenikov ne zahteva registracije, vendar mora uporabnik pred prijavo vseeno nastaviti uporabni\xc5\xa1ko ime._NEWLINE_Stre\xc5\xbeniki so povezani v omre\xc5\xbeja s topologijo drevesa. Obstaja ve\xc4\x8d omre\xc5\xbeij, npr. freenode, DalNet, EFNet, IrcNET, OFTC, Quakenet._NEWLINE_IRC omogo\xc4\x8da prenos preprostega besedila, kar pomeni, da ga je mogo\xc4\x8de uporabljati z enostavnim omre\xc5\xbenim protokolom, kot je telnet, ki uporablja 7-bitni nabor znakov ASCII (izjemoma 8-bitni). Kljub temu uporablja spremenjeni nabor ASCII znakov, ki med drugim omogo\xc4\x8da tudi zapis \xc5\xa1umnikov._NEWLINE_Sporo\xc4\x8dila v IRC-u se prena\xc5\xa1ajo kot bloki, to pomeni, da se znaki ne prenesejo neposredno ob tipkanju, ampak je za to treba pritisniti Enter._NEWLINE_Medtem ko IRC po definiciji ni protokol P2P, obstaja nekaj raz\xc5\xa1iritev, ki omogo\xc4\x8dajo prenos datotek in sporo\xc4\x8dil med uporabniki brez prijave na stre\xc5\xbenik. Znani sta DCC in CTCP.\n_START_SECTION_\nOdjemalci\n_START_PARAGRAPH_\nOdjemalci so programi, s katerimi uporabljamo protokol IRC._NEWLINE_Najbolj raz\xc5\xa1irjen odjemalec za IRC v OS Windows je trenutno mIRC, vendar mu veliko konkurenco predstavljajo zastonjski Bersirc, KVIrc, Trillian, Solar Irc, Visual Irc in X-Chat._NEWLINE_Tudi v zadnjem \xc4\x8dasu vse bolj popularna brskalnika imata svoja odjemalca, in sicer ChatZilla (Mozilla) in Opera, pri kateri pa je vgrajen._NEWLINE_Za za\xc4\x8detnike se mIRC in podobni odjemalci z veliko podokni zdijo kompleksni, prete\xc5\xbeki za uporabo ali celo neuporabni, zato so zanje primernej\xc5\xa1i enostavnej\xc5\xa1i, kot sta Miranda IM ali Trillian. Ta dva in odjemalec Pidgin omogo\xc4\x8dajo tudi povezavo z ostalimi omre\xc5\xbeji, ki omogo\xc4\x8dajo neposredno sporo\xc4\x8danje (MSN, AOL ...)._NEWLINE_Odjemalci za Microsoft Windows: Bersirc, dIRC, HydraIRC, IceChat, Klient, mIRC, Microsoft Comic Chat, Miranda IM, pIRCh, Trillian, ViRC, XiRCON, TinyIRC ..._NEWLINE_Odjemalci za Posix kompatibilne sisteme Linux/BSD/Unix: Unix-like: BitchX, IIRC, ircII, irssi, Kopete, Kvirc, naim, ScrollZ, TalkSoup, Zircon, Epic ...\n_START_SECTION_\nOmre\xc5\xbeja\n_START_PARAGRAPH_\nOmre\xc5\xbeje je najve\xc4\x8dji gradnik IRC-a. Odjemalci, ki se prijavijo v neko omre\xc5\xbeje ne morejo neposredno komunicirati z odjemalci iz drugega omre\xc5\xbeja. Vsako omre\xc5\xbeje je sestavljeno iz ve\xc4\x8d stre\xc5\xbenikov.\n_START_SECTION_\nBoti\n_START_PARAGRAPH_\nObstaja ve\xc4\x8d vrst botov tako imenovanih varuhov kanalov. Ime bot izhaja iz besede (Ro)bot - umetna inteligenca napisana v namen braniti kanal ali ga prevzeti. Boti lahko slu\xc5\xbeijo tudi za namen podajanja raznih informacij v kanal. Nekateri boti uporabljajo .tcl programske skripte (eggdrop), drugi uporabljajo perl skripte. Danes najbolj raz\xc5\xa1irjeni boti so Eggdrop, Evangeline, Gozerbot, Infobot in Psotnic.\n_START_SECTION_\nKanali\n_START_PARAGRAPH_\nSobe ali kanali (ang. room/channel) so najmanj\xc5\xa1i gradniki v IRC-u. Po navadi so lo\xc4\x8deni po temi pogovora, dr\xc5\xbeavi, obmo\xc4\x8dju ali subkulturi, ki se v njem pogovarja. Naenkrat smo lahko prijavljeni v ve\xc4\x8d sob in se v njih lahko pogovarjamo z vsemi uporabniki iz sobe naenkrat ali pa si izberemo dolo\xc4\x8deno osebo za zaseben pogovor, ki ga lahko vidita samo sogovornika.\n_START_SECTION_\nVzdevek\n_START_PARAGRAPH_\nKo se prijavimo na omre\xc5\xbeje in stre\xc5\xbenik se med uporabniki lo\xc4\x8dimo po vzdevku (angle\xc5\xa1ko nickname), ki je sestavljen iz osnovnih znakov ASCII tabele (a-z, A-Z, _ in presledek). Operaterji, ki moderirajo dolo\xc4\x8deno sobo imajo pred vzdevkom znak @.'